Τα χαρακτηριστικά της νεότερης ελληνικής κοινωνίας (σελ. 26-28)

Η Ελλάδα ισορροπεί μεταξύ ενός πολύπτυχου ιστορικού παρελθόντος και ενός παρόντος με ποικίλες γεωπολιτικές προκλήσεις, καθώς τα όριά της εκτείνονται μεταξύ Ανατολής και Δύσης, που υπόκεινται σε έναν διαρκή ανταγωνισμό μεταξύ τους.

Συνεπώς, καθίσταται μια χώρα υποτελής των συμφερόντων των Μεγάλων Δυνάμεων στην περιοχή.

Η οικονομία της χαρακτηρίζεται από καθυστερημένη βιομηχανική ανάπτυξη, με αναγκαστική στήριξη στους πυλώνες της γεωργίας, της ναυτιλίας, του τουρισμού αλλά και της εσωτερικής και εξωτερικής μετανάστευσης.

Στην Ελλάδα το κύμα αστυφιλίας διόγκωσε τον πληθυσμό των πόλεων, όχι βάσει της εκβιομηχάνισης της κοινωνίας, αλλά λόγω της ανάπτυξης πελατειακών σχέσεων και της αντίστοιχης υπερδικτύωσης κρατικών υπηρεσιών… παράλληλα με τη μικρή ιδιοκτησία γης, που καθήλωνε στη φτώχεια τον αγροτικό πληθυσμό, αναπτύχθηκε μια τυχοδιωκτική και παρασιτική νοοτροπία που κατέληξε σε μια αντιπαραγωγική παραοικονομία και σε μια υποβάθμιση της πολιτικής ζωής.

Σε όλη αυτή την αρνητική κατάσταση συνέτειναν και η πολυνομία και η τυπολατρία και η προβληματική λειτουργία των θεσμών, καθώς και η έλλειψη ενός μακρόπνοου σχεδιασμού ανάπτυξης της χώρας στους τομείς της υγείας, της παιδείας και της οικονομίας.

Οι κυβερνήσεις διαδεχόμενες η μία την άλλη ακυρώνουν τα πεπραγμένα των προηγούμενων, σχηματίζοντας την εντύπωση μιας διαδικασίας «ράβε-ξήλωνε».